Endilikda apostil qo‘yish uchun Toshkentga kelish shart emas

Xorijiy davlatlarda amal qilishi uchun berilgan hujjatlar (apostil)ni tasdiqlatish uchun fuqarolar Adliya vazirligiga, Toshkent shahriga kelishi shart emas, deya xabar beradi Adliya vazirligi Jamoatchilik bilan aloqalar bo‘limi.

Yangi tartibga asosan bu talab bekor qilinib, fuqarolar ushbu hujjatlarni tasdiqlatish uchun o‘zlarining doimiy yashash joylaridagi tuman (shahar) davlat xizmatlari markazlariga murojaat qiladi.
Markaz xodimlari tomonidan elektron anketa to‘ldirilib, 10 daqiqa ichida tegishliligi bo‘yicha Qoraqalpog‘iston Respublikasi Adliya vazirligi, viloyat yoki Toshkent shahar adliya boshqarmasiga yuboriladi.
Qoraqalpog‘iston Respublikasi Adliya vazirligi, tegishli viloyat yoki Toshkent shahar adliya boshqarmasi anketani qabul qilib olganidan so‘ng 5 ish kuni ichida hujjatni tasdiqlash (apostil qo‘yish) bo‘yicha qaror qabul qiladi.
Hujjatlar tasdiqlangan taqdirda darhol davlat xizmatlari markaziga yetkaziladi.
Davlat xizmatlari markazi hujjat tasdiqlanganligi haqidagi xat tushgandan so‘ng bir soat mobaynida hujjatini olib ketish uchun ariza beruvchini axborot-kommunikatsiya tizimi orqali xabardor qiladi.
Qonunchilikka kiritilgan bu o‘zgarish fuqarolarda hujjatlarni rasmiylashtirishdagi noqulayliklar, ortiqcha mablag‘ va vaqt yo‘qotishning oldini olishga xizmat qiladi.